CELEX: 32020D0260
Language: da
Date: 2020-02-25 00:00:00
Title: Kommissionens gennemførelsesafgørelse (EU) 2020/260 af 25. februar 2020 om ændring af gennemførelsesafgørelse (EU) 2019/1202 for så vidt angår forebyggelse af og beskyttelse mod eksplosion

26.2.2020   
               
               
                  DA
               
               
                  Den Europæiske Unions Tidende
               
               
                  L 54/31
               
            
         KOMMISSIONENS GENNEMFØRELSESAFGØRELSE (EU) 2020/260
         af 25. februar 2020
         om ændring af gennemførelsesafgørelse (EU) 2019/1202 for så vidt angår forebyggelse af og beskyttelse mod eksplosion
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 10, stk. 6, og
         ud fra følgende betragtninger:
         
                     (1)
                  
                  
                     I henhold til artikel 12 i Europa-Parlamentets og Rådets direktiv 2014/34/EU (2) formodes produkter, som er i overensstemmelse med harmoniserede standarder eller dele deraf, hvis referencer er offentliggjort i Den Europæiske Unions Tidende, at være i overensstemmelse med de væsentlige sundheds- og sikkerhedskrav i bilag II til nævnte direktiv, der er omfattet af disse standarder eller dele deraf.
                  
               
                     (2)
                  
                  
                     Ved brev BC/CEN/46-92 — BC/CLC/05-92 af 12. december 1994 fremsendte Kommissionen en anmodning til Den Europæiske Standardiseringsorganisation (CEN) og Den Europæiske Komité for Elektroteknisk Standardisering (Cenelec) med henblik på at udarbejde og revidere harmoniserede standarder til støtte for Europa-Parlamentets og Rådets direktiv 94/9/EF (3). Dette direktiv er blevet erstattet af direktiv 2014/34/EU uden at ændre de væsentlige sundheds- og sikkerhedskrav i bilag II til direktiv 94/9/EF.
                  
               
                     (3)
                  
                  
                     CEN og Cenelec blev navnlig anmodet om at udarbejde en standard for udformningen og afprøvningen af materiel til anvendelse i potentielt eksplosive atmosfærer som angivet i standardiseringsprogrammets kapitel I, der er aftalt mellem CEN og Cenelec og Kommissionen, og som er vedlagt anmodning BC/CEN/46-92 — BC/CLC/05-92. CEN og Cenelec blev også anmodet om at revidere de eksisterende standarder med henblik på at bringe dem i overensstemmelse med de væsentlige sundheds- og sikkerhedskrav i direktiv 94/9/EF.
                  
               
                     (4)
                  
                  
                     På grundlag af anmodningen BC/CEN/46-92 — BC/CLC/05-92 reviderede CEN standard »EN 1127-1:2011, Eksplosive atmosfærer — Forebyggelse og beskyttelse mod eksplosion — Del 1: Grundlæggende begreber og metodik«. Som følge af denne revision forelagde CEN Kommissionen standard »EN 1127-1:2019, Eksplosionsforebyggelse og eksplosionsbeskyttelse — Del 1: Grundlæggende begreber og metodik«.
                  
               
                     (5)
                  
                  
                     Kommissionen har sammen med CEN vurderet, om standard »EN 1127-1:2019«, som er udarbejdet af CEN, er i overensstemmelse med anmodningen BC/CEN/46-92 — BC/CLC/05-92.
                  
               
                     (6)
                  
                  
                     Standard »EN 1127-1:2019« opfylder de krav, som det er hensigten, at den skal dække, og som er fastsat i bilag II til direktiv 2014/34/EU. Det er derfor hensigtsmæssigt at offentliggøre referencen til nævnte standard i Den Europæiske Unions Tidende.
                  
               
                     (7)
                  
                  
                     Standard »EN 1127-1:2019« erstatter standard »EN 1127-1:2011«. Det er derfor nødvendigt at tilbagetrække referencen til standard »EN 1127-1:2011« fra Den Europæiske Unions Tidende. For at give fabrikanterne tilstrækkelig tid til at forberede anvendelsen af den reviderede standard er det nødvendigt at udskyde tilbagetrækningen af henvisningen til standard »EN 1127-1:2011«.
                  
               
                     (8)
                  
                  
                     Referencerne for de harmoniserede standarder, der er udarbejdet til støtte for direktiv 2014/34/EU, er offentliggjort i Kommissionens gennemførelsesafgørelse (EU) 2019/1202 (4). Ved gennemførelsesafgørelse (EU) 2019/1202 blev der kun offentliggjort én henvisning for den harmoniserede standard »EN IEC 60079-0:2018, Eksplosive atmosfærer — Del 0: Udstyr — Generelle krav (IEC 60079-0:2017)«, der medfører en formodning om overholdelse af de relevante væsentlige krav i direktiv 2014/34/EU fra den 12. juli 2019. Den indeholder også bestemmelser om tilbagetrækning af referencen til den forudgående standard for standard »EN IEC 60079-0:2018«. For at sikre, at referencerne for de harmoniserede standarder, der er udarbejdet til støtte for direktiv 2014/34/EU, er angivet i én retsakt, bør referencen for standard »EN 1127-1:2019« og standard »EN 1127-1:2011« opføres i bilag, der føjes til nævnte gennemførelsesafgørelse sammen med referencerne for standard EN IEC 60079-0:2018 og standard EN 60079-0:2012 + A11:2013.
                  
               
                     (9)
                  
                  
                     Gennemførelsesafgørelse (EU) 2019/1202 bør derfor ændres.
                  
               
                     (10)
                  
                  
                     Overensstemmelse med en harmoniseret standard medfører en formodning om overholdelse af de relevante væsentlige krav i Unionens harmoniseringslovgivning fra datoen for offentliggørelsen af referencen for en sådan standard i Den Europæiske Unions Tidende. Nærværende afgørelse bør derfor træde i kraft på dagen for offentliggørelsen —
                  
               VEDTAGET DENNE AFGØRELSE:
         
            Artikel 1
            I gennemførelsesafgørelse (EU) 2019/1202 foretages følgende ændringer:
            
                        1)
                     
                     
                        Artikel 1 og 2 affattes således:
                        
                           »Artikel 1
                           
                           Henvisningerne for harmoniserede standarder for materiel og sikringssystemer til anvendelse i potentielt eksplosive atmosfærer, der er udarbejdet til støtte for direktiv 2014/34/EU, og som er anført i bilag I til denne afgørelse, offentliggøres hermed i Den Europæiske Unions Tidende.
                        
                        
                           Artikel 2
                           Henvisningerne for harmoniserede standarder for materiel og sikringssystemer til anvendelse i potentielt eksplosive atmosfærer, der er udarbejdet til støtte for direktiv 2014/34/EU, og som er anført i bilag II til denne afgørelse, trækkes hermed tilbage fra Den Europæiske Unions Tidende fra de datoer, der er fastsat i samme bilag.«
                        
                     
                  
                        2)
                     
                     
                        Bilag I og II tilføjes som anført i bilaget til denne afgørelse.
                     
                  
         
            Artikel 2
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 25. februar 2020.
            
               
                  På Kommissionens vegne
               
               
                  Formand
               
               Ursula VON DER LEYEN
            
         
         
            (1)  EUT L 316 af 14.11.2012, s. 12.
         
            (2)  Europa-Parlamentets og Rådets direktiv 2014/34/EU af 26. februar 2014 om harmonisering af medlemsstaternes love om materiel og sikringssystemer til anvendelse i en potentielt eksplosiv atmosfære (EUT L 96 af 29.3.2014, s. 309).
         
            (3)  Europa-Parlamentets og Rådets direktiv 94/9/EF af 23. marts 1994 om indbyrdes tilnærmelse af medlemsstaternes lovgivning om materiel og sikringssystemer til anvendelse i eksplosiv atmosfære (EFT L 100 af 19.4.1994, s. 1).
         
            (4)  Kommissionens gennemførelsesafgørelse (EU) 2019/1202 af 12. juli 2019 om de harmoniserede standarder for materiel og sikringssystemer til anvendelse i eksplosionsfarlig atmosfære, der er udarbejdet til støtte for Europa-Parlamentets og Rådets direktiv 2014/34/EU (EUT L 189 af 15.7.2019, s. 71).
      
      
         
            BILAG
            
               
                  
                     »BILAG I
                     
                                 Nr.
                              
                              
                                 Reference for standarden
                              
                           
                                 1.
                              
                              
                                 EN IEC 60079-0:2018, Eksplosive atmosfærer — Del 0: Udstyr — Generelle krav (IEC 60079-0:2017)
                              
                           
                                 2.
                              
                              
                                 EN 1127-1:2019, Eksplosionsforebyggelse og eksplosionsbeskyttelse — Del 1: Grundlæggende begreber og metodik
                              
                           
               
               
                  
                     BILAG II
                     
                                 Nr.
                              
                              
                                 Reference for standarden
                              
                              
                                 Dato for tilbagetrækning
                              
                           
                                 1.
                              
                              
                                 EN 60079-0:2012 + A11:2013, Eksplosive atmosfærer — Del 0: Udstyr — Generelle krav (IEC 60079-0:2011 Ændret + IS1:2013)
                              
                              
                                 6. juli 2021
                              
                           
                                 2.
                              
                              
                                 EN 1127-1:2011, Eksplosive atmosfærer — Forebyggelse og beskyttelse mod eksplosion — Del 1: Grundlæggende begreber og metodik
                              
                              
                                 1. februar 2022
                              
                           
               «